אקו 99FM

תוכניות בולטות

תוכנית הבוקר עם טל ברמן ואביעד קיסוס – ב-17 בינואר 2010, החל בתחנה שידורה של התוכנית "הבוקר" עם טל ברמן ואביעד קיסוס. זו, שודרה לפני כן ברדיו תל אביב. התוכנית מציגה מדי בוקר את ענייני היום והשעה, אירועים חדשותיים ואקטואליים מזווית קלילה לצד פינות קבועות. קטעים מהתוכנית שודרו בערוצי הבידור של צי מטוסי אל על. התוכנית משודרת בסינדיקציה ברדיו קול רג"ע (גליל עמקים), וזכתה בפרס 'תוכנית הרדיו הטובה ביותר' בכנס אילת לעיתונות 2013.
אקו לייף (eco life) – מגזין הסביבה היומי של התחנה. המגזין, בהגשתה של נעמה חן (ובעבר גם על ידי מיכל כספי ואילת מידן), משודר בערבי השבוע (ובתחילתו בשעות הצהריים) וסוקר את החדשות בעולם הסביבה, לרבות פינות מגוונת בנושאי צרכנות, תזונה, גינון, תיירות פנים וחוץ, בעלי חיים, תרבות ועוד. בנוסף, כולל המגזין עדכוני חדשות ירוקות מישראל ומהעולם. לאורך שנות שידורו זכה המגזין בפרסים רבים, בהם פרס 'תוכנית המלל הטובה ביותר' בכנס אילת לעיתונות 2010.
סבבה – מגזין סביבה לילדים בהגשתה של בת שבע לפר. התוכנית משודרת מדי שבת בין השעות 08:00–09:00, ותכניה מנסים לחבר את הדור הצעיר לעולם הסביבה. במסגרת התוכנית פינות בנושאי בעלי חיים, טיולים, טיפים לחיים ירוקים, חדשות ירוקות מותאמות לילדים ועוד. מדי שנה נערכת בתוכנית תחרות 'הילד הירוק' ובסופה נבחרים שני תלמידים מבתי הספר הירוקים באזור הזיכיון של התחנה, אשר מצטרפים לקאסט שדרני התחנה. בשנת 2012 זכה המיזם בפרס הרשות השנייה לטלוויזיה ולרדיו ע"ש רחל פרימור לתחקיר עיתונאי בנושא חברתי.
בועז כהן – ביולי 2017 הצטרף בועז כהן לצוות השדרנים של התחנה והחל לשדר בה תוכנית יומית, לאחר שעזב את כאן 88. תוכניתו משודרת מדי ערב בין השעות 22:00-00:00. בנוסף, תוכניותיו המלאות לצד סטים מוזיקליים בעריכתו, מועלים לאתר האינטרנט של התחנה ולאפליקציה. באוקטובר 2018 הכריזה אגודת העיתונאים בתל אביב על זכייתו בפרס "תוכנית המוזיקה הטובה ביותר" על תוכניתו "משמרת לילה". הפרס חולק בכנס אילת ה-12 לעיתונות 2018. מנימוקי הוועדה, "בעידן בו תחנות רדיו מתמודדות עם שינויים מהירים בהרגלי הצריכה וכניסת שירותי הסטרימינג לשוק המקומי, המאזינים ממשיכים להאזין לתוכנית לא רק בזכות השירים ומגוון המוזיקה שב"משמרת לילה", אלא בעיקר בזכות הידע, החום והאופן המיוחד שבועז כהן מגיש אותם למאזיניו."]
פישטנק (fishtank) – תוכנית האירוחים המוזיקליים של התחנה. התוכנית, בהגשתה של נעמה חן (והחל מפברואר 2019 בהגשתו של עידו גרינברג – האיש מאחורי המותג "מיסמס" ו#משפטאחדביום), משודרת בימי רביעי ב 20:00, ומתארחים בה מיטב האמנים הישראליים. מלבד שידור ב-FM, הביצועים המוזיקליים מצולמים גם בוידאו ומועלים לערוצי הרשתות החברתיות השונים, והם ניכרים בעיצוב השונה והחם של האולפן.

ברדיו

התחנה מעניקה במה נרחבת למוזיקה ישראלית ולועזית מעשורים קודמים – שנות ה-70, ה-80 וה-90. בחודש מרץ 2015 ריעננה התחנה את לוח השידורים שלה, תוך שימת דגש עיקרי על עולם המוזיקה. כל רצועות המוזיקה מותגו תחת השם "Eco Music", והן משודרות לאורך כל היום.
תחנת הרדיו מקדמת פרויקטים רבים לקידום תכנים ירוקים, בין היתר את פרויקט "יום שני ללא בשר", ומשבצת בשידוריה תשדירים המעודדים "קארפול" (נסיעה משותפת), במטרה להפחתת זיהום האוויר. כמו כן מקדמת התחנה את "שעת כדור הארץ", ומשתפת פעולה עם עיריית תל אביב באירוע האופניים "סובב תל אביב".
בעבר, קידמה התחנה פרויקטים נוספים, בין היתר ב-2011, שבו הקימה התחנה חנוכיה בנמל תל אביב שהופעלה על בסיס חשמל סולארי ונוצר כתוצאה מדיווש על אופניים. ראש העיר תל אביב-יפו רון חולדאי היה אחד המדוושים, והפעילות זכתה להצלחה רבה ולקידום המסר הירוק. במרץ 2015 השיקה התחנה פרויקט מחווה לקמפיין הנוסטלגי משנות ה-60 וה-70, לשמירה על פרחי וצמחי הבר בישראל. מספר חודשים לאחר מכן, בדצמבר 2015 העלתה התחנה פרויקט המעודד שמירה על השקט ומניעת רעשים בשטחים ציבוריים ופרטיים. בפרויקט לקחו חלק אמנים רבים, בהם עברי לידר, קובי אפללו, רמי קליינשטיין, קורין אלאל, פבלו רוזנברג ואחרים, אשר הקליטו באולפני התחנה טיפים ירוקים המעודדים את הקהל למנוע רעשים מיותרים. באפריל 2016 החלה לקדם התחנה פרויקט "אוויר נקי", במטרה להעלות את המודעות לנושא ולעודד הפחתת פליטת מזהמים לאוויר. בספטמבר 2016 העלתה התחנה פרויקט לקידום שמירה על הניקיון, גם כן באמצעות טיפים, אייטמים, ראיונות ומוזיקה. ביולי 2017 החלה לקדם התחנה למשך מספר חודשים, מסרים למניעת צריכת מוצרים מיותרים, או מעבר לצריכת מוצרים שיש להם תחליפים ידידותיים לסביבה.

בדיגיטל

במרץ 2015 השיקה התחנה שירות דיגיטל, הכולל ערוצי מוזיקה באינטרנט. כמו כן העלתה התחנה אתר אינטרנט חדש, הכולל ספריית סטים מוזיקליים הנערכים על ידי עורכי המוזיקה של התחנה ומחולקים לפי קטגוריות ונושאים. השירות החדש זמין גם באפליקציות ייעודיות למכשירי אייפון ואנדרואיד. באוקטובר 2015 שידרגה התחנה את השירות, והשיקה אפליקציית מוזיקה חדשה, תחת השם "eco99music". בחודש יוני 2016, זכו מנכ"לית התחנה חגית קמין, וסמנכ"ל התוכן שרון שפירא בתואר "אנשי השיווק" מטעם איגוד השיווק הישראלי על הובלת פעילות הדיגיטל של התחנה.

אקו מיוזיק

במרץ 2015 השיקה תחנת הרדיו את הגרסה הראשונית של שירות הסטרימינג בגרסת הדפדפן. השירות כלל ערוצי מוזיקה לפי ז'אנרים שהכילו פלייליסטים ערוכים כסטים. ערוצים אלו התווספו לתשתית האתר הקיימת שכללה אפשרות האזנה לשידור החי, וכן תוכניות מלאות וקטעים נבחרים מתוכנית הבוקר עם טל ברמן ואביעד קיסוס. בעת ההיא, פעלו בישראל מספר שירותי סטרימינג של מוזיקה תחת חברות הסלולר הגדולות ("מיוזיקס" של פלאפון, "ווליום" של סלקום) אך השימוש בהם היה כרוך בתשלום דמי מנוי חודשיים בדומה לשירותים בינלאומיים דוגמת אפל מיוזיק וספוטיפיי. בחודש אוקטובר של אותה השנה, שודרג השירות ונוספו לו חתכי האזנה לפי מצבי צריכה שונים, ומצבי רוח שונים. המשתמש התבקש לענות על שתי שאלות חיתוך בסיסיות: "איפה תפסנו אותך?" ו"מה בא לך?" שהניבו מבחר פלייליסטים שמתאימים לפעילות או למצב רוח שלו באותו הרגע. במקביל השירות התרחב לפלטפורמות נוספות באמצעות אפליקציות למערכות הפעלה מבוססות אנדרואיד וiOS תחת השם eco99music, וכן אפליקציה ייעודית לטלוויזיות חכמות של סמסונג.
ביולי 2017 נוספה לשירות הסטרימינג פלטפורמת מכירת כרטיסים תחת השם "אקוטיקטס". באקוטיקטס ניתן לרכוש כרטיסים להופעות מוזיקה בארץ ובעולם.
לאורך שנת 2018 נוספה האפליקציה למערכות שמע חכמות ברכבים המבוססות על מערכת ההפעלה אנדרואיד.

הוקרה ופרסים

במהלך שנות קיומה, זכתה התחנה במגוון פרסים. בשנת 2010 זכתה בפרס פראט לתקשורת סביבתית. בין השנים 2010–2016 ובשנת 2018 זכתה התחנה במגוון פרסים ואותות במסגרת כנס אילת לעיתונות, בין היתר בקטגוריות פרס תוכנית המלל הטובה ביותר, ציון לשבח בגין קידום איכות הסביבה, קארפול ועוד. כמו כן זכתה התחנה גם בפרסים על פעילות הדיגיטל – פרס אפ"י ופרס איגוד השיווק הישראלי שהוענק למנכ"לית התחנה ולסמנכ"ל התוכן.